**20. 4. 2020.**

**Dragi učenici i roditelji!**

Evo nas u još jednom novom tjednu gdje vam donosim novosti vezane uz satove TZK. Iako je i dalje zadatak učenika da u TV školi prate program Tjelesne i zdravstvene kulture i vježbaju zajedno s poznatim sportašima, novost je ta da će im odsad biti dostupna i tzv. Sportska lektira. U obliku video prezentacija svaki tjedan na linku koji ćete vidjeti u nastavku bit će dodana po jedna knjiga, odnosno priča o jednom sportu i poznatom svjetskom sportašu.

Molim vas da pažljivo pročitate sljedeći dopis Odjela za školstvo.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Poštovani!

**Popularni projekt grada Rijeke *RiMove***, koji se održava u 10 osnovnih škola i okuplja 1000 djece bio je prisiljen zaustaviti svoje brojne aktivnosti zbog prekida nastave u školama uzrokovane opasnostima od Korona virusa. No kako se projekt sastoji od čitavog niza sadržaja, među njima je i **popularna Sportska lektira**. Sportska lektira se **sastoji od sportske publicistike namijenjene djeci i verificirane od strane Ministarstva obrazovanja i znanosti**. Knjige **na djeci prilagođeni način upoznaju djecu sa različitim sportskim pričama poznatih sportaša i sportovima.** Riječki sportski savez prilagodio je započete prezentacije Sportske lektire koje su se održavale čitanjem u školi, u suradnji sa Gradom, OGU za školstvo i spisateljicom Danicom Juričić Spasović. Svih 8 knjiga sportske lektire su obrađene i spremne za dostavu svim školama i djeci u obliku čitanja i video prezentacije. Tako će sva djeca moći gledati prezentaciju i slike iz knjige **slušajući tekst iz iste knjige koji se čita. Obrađeno je ukupno 8 knjiga koje će se prezentirati skroz 8 tjedana, svaki tjedan jedna priča.**

Knjige sportske lektire koje su obrađene su:

1. Makata Taka Hela
2. Nježan put
3. Snježna kraljica
4. Igranje s vjetrom
5. Gospođica Hoppla
6. Igre bogova
7. Spretni Leon
8. Veliki Sergej

Prezentacije će biti osim djeci koja pohađaju online nastavu, dostupna svima i biti će na Youtube kanalu Riječkog sportskog saveza.

<https://www.youtube.com/watch?v=GP7m1MnQCGU>

Vjerujemo da će naše najmlađe Riječane, u danima kad su kod kuće, ovakav način pričanja priče razveseliti. Jer radi se o pričama o velikanima, osvajačima najsjajnijih svjetskih odličja, koji su sportom  počeli baviti u dječjoj dobi, njihovom  putu  do uspjeha i svim lijepim stvarima koje su doživjeli baveći se sportom.

Srdačan pozdrav iz Odjela za školstvo!

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Zadatak učenika (do petka 24.4.2020.) je na gornjoj poveznici pogledati video prezentaciju 1. knjige Makata Taka Hela te na jedan običan papir napisati nekoliko rečenica (od 5 do 10 rečenica) o onome što su zapamtili slušajući i gledajući priču.**

**Nadam se da će vam se priča svidjeti!**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**MATEMATIKA** – **Množenje i dijeljenje brojem 4** (vježbanje i ponavljanje)

Nadam se da redovito i vrijedno učite tablicu množenja i dijeljenja. Tablicu je potrebno automatizirati, što znači naučiti napamet. Morate znati da je ona jako važna i uči se za cijeli život.

Danas ćemo vježbati množenje i dijeljenje brojem 4.

U **zbirci** riješite sve zadatke na str. 86. , a u **radnoj bilježnici** na str. 76. riješite 4. i 5. zadatak te sve zadatke na 77. str.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**HRVATSKI JEZIK** – S. Femenić: Trčigrad (ČITANKA str. 42.)

Sjećate li se priče o Slatkogradu u kojem se slatkiši dijele na svakom koraku?

Što mislite, kako bi se zvao grad u kojem se njegovi stanovnici stalno igraju? Kako bi se zvao grad u kojem svi stalno spavaju, a kako onaj u kojem svi trče?

Danas ćemo upoznati **Trčigrad.** Pjesmu Trčigrad napisao je pjesnik Stanislav Femenić.

Prije čitanja pjesme obratite pozornost na **manje poznate riječi i izraze:**

java – stvarnost, ono što zaista postoji

trče kao muhe bez glave – trče bez cilja, bilo kamo

Sada pažljivo pročitajte pjesmu i potpunim rečenicama **usmeno odgovorite na** **pitanja ispod pjesme**. Odgovore po potrebi potkrijepi čitanjem stihova.

Odgovorite usmeno i na ova pitanja:

* Koja se riječ u pjesmi ponavlja najviše puta?
* Što je ponavljanjem te riječi pjesnik htio postići?

U pjesmi se ponavlja riječ **TRČI.** Pjesnik je ponavljanjem te riječi htio što bolje dočarati grad u kojem se sve radi trčeći.

Otvorite sada svoje pisanke. Napišite današnji datum, ime i prezime pjesnika te naslov pjesme. Zapišite sljedeće:

 20. 4. 2020.

 Stanislav Femenić

 Trčigrad

 Pjesma je šaljiva.

 U stihovima se ponavlja riječ TRČI.

 U Trčigradu se sve radi trčeći.

\_\_\_ \_\_\_\_\_ \_\_\_\_ \_\_\_\_ \_\_\_\_ \_\_\_\_ \_\_\_\_ \_\_\_\_ \_\_\_\_\_ \_\_\_\_\_ \_\_\_\_ \_\_\_\_\_ \_\_\_\_ \_\_\_

Vaš sljedeći zadatak je **ukratko** (3 – 5 rečenica)opisati i nacrtati grad iz mašte. Možete odabrati jedan od ovih gradova: Igrograd, Spavograd, Slatkograd, Svađograd, Sporograd… Naravno, možete i sami izmisliti neki svoj grad.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**PRIRODA I DRUŠTVO** – Moje mjesto – grad Rijeka (vježbanje i ponavljanje)

Prvo vas molim da još jednom pogledate prezentaciju o našem gradu koja se nalazi na web stranici škole ili proučite umnu mapu u vašoj bilježnici.

Prezentacija je objavljena u četvrtak, 16. 4.

Nakon toga, u bilježnicu prepišite i dopunite sljedeće rečenice:

Moje mjesto – grad Rijeka

(vježba)

1. Mjesto u kojem živim je \_\_\_\_\_\_\_\_\_\_\_\_\_\_.

 (grad/selo)

1. Rijeka se smjestila na obali \_\_\_\_\_\_\_\_\_\_\_\_\_\_\_\_\_\_ mora.
2. Kroz naš grad teče rijeka \_\_\_\_\_\_\_\_\_\_\_\_\_\_\_\_\_\_\_.
3. U blizini grada Rijeke nalazi se planina \_\_\_\_\_\_\_\_\_\_\_\_\_\_\_\_.
4. Dio grada (naselje) u kojem stanujem je \_\_\_\_\_\_\_\_\_\_\_\_\_\_\_\_\_\_\_\_.
5. Središte grada Rijeke je \_\_\_\_\_\_\_\_\_\_\_\_\_\_\_\_\_.
6. Simboli našega grada su \_\_\_\_\_\_\_\_\_\_\_\_\_\_\_, \_\_\_\_\_\_\_\_\_\_\_ i \_\_\_\_\_\_\_\_\_\_\_.
7. Himna našeg grada je pjesma \_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_.

Za kraj možete odigrati kviz na ovoj poveznici:

<https://wordwall.net/hr/resource/898623/mjesto-u-kojem-%C5%BEivim>

Toliko za danas. Nadam se da nije previše.

Pozdravlja vas vaša učiteljica Mirjana!